text: Forsvundet nordmand fundet i Snoghøj - efter 9 år
  02 august 2014 kl. 09.03
  En 44-årig nordmand blev fredag aften fundet af Sydøstjyllands Politi. Han har været savnet i ni år.
  Klokken 18.13 fik politiet en anmeldelse om en person der ledte efter mad i skraldet ved Hotel Trinity i Snoghøj ved Fredericia. Politiet tog afsted og her fandt de den norske mand.
  Nordmanden blev efterlyst i 2005, men ikke for noget kriminelt. Det oplyser vagtchefen ved Sydøstjyllands Politi til TV SYD. Hvad han har lavet og hvor han har været i mellemtiden, ved politiet ikke. Han har dog de seneste fire uger opholdt sig i en nærliggende skov og politiet har mødt manden før.
  -Vi har truffet manden før, men der havde han ikke lyst til at vende hjem. Det havde han så nu, og han er nu på vej hjem til Norge, hvor man må formode at familien glæder sig til at se ham, fortæller vagtchef, Henrik Dam.
  